**Jagoda Truhelka: Susret u Prateru\***

(ulomak iz romana Plein air\*)

\*Prater – poznato bečko rekreacijsko područje

\*plein air - pojam koji označava slikanje izravno u prirodi

*Vlatko Urbanić, doktor prava iz bogate hrvatske obitelji, upoznaje u Beču Zdenku Podravec, slikaricu iz građanske obitelji, te se u nju zaljubi. Istovremeno posjećuje obitelj Pašić, bogate prijatelje svoje majke, koji imaju dvije kćeri i nadaju se da bi se starija mogla udati za Vlatka. Tijekom šetnje gradom s gospođicom Zdenkom slučajno sretnu gđu Pašić u šetnji s kćerima, međutim Vlatko se okreće prema izlogu kako bi izbjegao susret i upoznavanje žena iz obitelji Pašić sa svojom voljenom. Naravno, Zdenka primjećuje njegovu nelagodu i to je vrijeđa. Sljedećeg dana Vlatko dolazi u Prater gdje Zdenka slika.*

Dođoh s protivne strane. Izišavši iz guštare nadomak jedne malene livade kroz koju je tekao potočić, ugledam je na drugom kraju gdje slika. Bila je mirna, ozbiljna, stroga, usne čvrsto stisnute i kao bolno skupljene. U licu je blijeda, a ispod očiju načinili se tamni kolobari. Ili je to bila sjena dugih joj trepavica? Pa možda se meni samo pričinjale sve te promjene? No bilo kako mu drago meni nabreknu grud od silne uzbuđenosti i morao sam stati dok se malo umirim. Bio sam sasvim blizu u tako iza grma zaklonjen da me nije mogla vidjeti.

Iza malo časova digne oči i zagleda se u sliku pred sobom. Što ne govorahu sve te oči u taj mah! Bio sam uvjeren da ne vide zelena kraja pred sobom. Kao da su se u se okrenule i tu gledale časom nešta ljupka i mila, časom bolna i tužna. Da li sam ja kriv tim njenim osjećajima? Misli li ona taj čas na mene? (…) Izađem iz svoga zakloništa pa ravno pred nju. Nije se pokazala nimalo uzbuđena kad sam tako iznenada pred nju stupio i skinuo na pozdrav šešir, ta već je bila pripravna na moj dolazak.

* Danas stranputicom?
* Dobro je koji put i stranputicom. – odvratim.
* Naravno – opet će ona – jer se može neopazice promijeniti smjer ako se promijeni cilj.
* Kako vi to mislite, gospođice? – brecnem se ja.
* Kako izrekoh, bez ikakova značenja, sasvim općenito. – odgovori ona mirno slikajući.

Zašutismo začas. Bio sam u neprilici kako da počnem. Ljutio sam se na se što me ostavila moja neustrašivost; no u licu gospođice Podravčeve bješe danas nešto što me je gotovo sapinjalo. Napokon počnem sa svom snagom nastojeći da mi glas ne oda smiješne uzbuđenosti.

* Gospođice – progovorih – treba da vam se ispričam zbog juč…

Ona polako digne glavu i pogleda mi ravno u oči, a meni zape riječ u grlu.

* Vi me valjda ne kanite vrijeđati? – upita ona polako, a glas joj dublje zvučio no obično.
* Isprika zar da je uvreda? – prihvatim ja.
* Koji put da; u ovom slučaju ne mogu da mislim što bi inače bila. – reče ona.
* Ja mislim, uvreda je u namjeri, a ja ne znam jesam li vam ikada dao razloga da mi taku namjeru spočitnete.
* Vi znate da mi ljudi većinom zaključujemo s učinka na namjeru jer sudimo po onom kako vidimo. – primijeti ona. Bila je prestala slikati te je čistila kistove.
* Ne bih rad da o meni krivo sudite.
* Toliko vam je zar stalo do moga suda o vama? – upita ona i opet mi pogleda širom u lice.
* To vi morate najbolje znati. – usudim se da joj se zagledam u te otvorene oči ponešto toplijim pogledom koji ju je već jednom dublje pogodio. Ona odvrati glavu i reče pravo i mirno:
* A vi govorite!

Sada mi se istom stade plesti jezik. Moj, toliko krasno zamišljen govor, nekuda iščeznuo, jedva te mi ostade uspomena na pričicu kako sam se istom kod sretanja sjetio obećana pa zaboravljena pohoda u doktora Pašića koji bi mi teško oprostio takav postupak. Ni sam ne znam kako sam se riješio toga govora. Kad sam bio gotov, opet me sretoše one čudno rastvorene oči koje kanda su htjele da zadru u najdublje dubine moje svijesti. (…)

Najedanput se ona opet k meni okrene i kao u po straha zapita:

* Recite još jednom – po duši – čemu vi ovamo dolažaste sve te dane?
* Ta kazao sam vam – zbog zdravlja. – rekoh začuđeno.

Ona polako strese glavom, vrlo ozbiljna, da sjetna lica.

* Pa da, još je nešto što me ovamo vuklo? – odvažim se i osjetim kako mi se srce umekšalo pred ozbiljnim joj licem.
* A to nešto? – reče, a oči izražavahu skrajnu napetost.
* Vi meni upravo nož pod grlo mećete. – odvratim i pokušam da se nasmijem.

Čas je šutjela, no tada progovori gotovo željeznom ozbiljnošću u duboku grlu, polako i odsječeno:

* Ja ću vam reći, ako već u vas nema toliko odvažnosti. Vi ste dolazili zbog mene i moga društva da se sa mnom zabavite – nije li tako?
* Pa da je tako? – odvratim i osjetim neko vrlo čudno čuvstvo hladna udivljenja.
* Vi ćete se jamačno sjećati – nastavi ona jednako ledeno – da ste se nekoliko puta odali kao da je u vas dublji interes za mene?

Krv mi šiknu u glavu, a ono čudno čuvstvo raslo. Ne dadoh odgovora, a ona nastavi sve to ukočenije i tvrđe:

- I sigurno vam nije izmaklo ni to da sam i ja pokazala da mi taj vaš interes nije neugodan, pače. – tu kanda je zapinjala u govoru. Opazim kako se stala boriti sama sa sobom. Vidio sam da su je te riječi neizmjerno mučile. No usprkos tome nastavi velikom mukom piljeći preda se u prazno:

- Do jučer podavala sam se slijepo i besvjesno čaru našega druženja tih dnevnih sastanaka ne misleći ni na što drugo. Jučer mi puče ispred očiju, jučer, kad ste mene i naše drugovanje zatajili za volju vašega društva, za volju ljudi kojima se nijeste htjeli zamjeriti jer ne bijaste načistu kako da udesite konzekvencije te proljetne dokolice. Da, vi ste zatajili onu tanku pređu koju je međusobna simpatija razapela između nas dvoje. –

Tu stade čas, blijeda kao smrt. Ja sam se sve više snebivao s tih riječi. Morao sam se silom sabrati da se uvjerim ko to govori. Bješe mi kao djetetu komu je netko nesmiljenom rukom slomio omiljelu igračku. Ne mogoh naći riječi da odgovorim. Sve moje ideje što sam ih gojio o ženstvu, o njegovu tankom osjećanju, o krotkosti žena, o njihovoj ubavoj pokornosti, sav onaj krhki nakit kojom je tradicija zaodjela naš ideal ženstva: sve to rasteplo se preda mnom, a ja sam, vidjevši gdje se ruši to božanstvo, osjetim, da i ispod mene nestaje tla na koje me je visoko postavila samovlada moga spola i s kojega je jedino do moje volje stajalo da posegnem za onim idealom i da se njim ponosim – kao kraljevskim plijenom – no u isti mah kao čovjek usrećen ili – da ga ostavim.

* Moram priznati – stanem pentati, bio sam do skrajnosti uzbuđen – da čitavo moje mišljenje, moj odgoj…
* Dosta, dosta! – uleti mi ona u riječ porumenjevši jako. – Time hoćete da reknete da je vaš i moj odgoj posvema različit, a vaš svakako bolji jer vam on dopušta smatrati ženu uopće objektom prolazne zabavice, usprkos vašega ideala…
* Gospođice! – viknem ja sada. Ne mogoh više da se savladavam: - Vi mene vrijeđate!
* Ni za vlas više nego što vi mene uvrijediste! – plane sad i ona raširenih očiju u kojima se užeže vatra kakove još nijesam u njima vidio. – Mislite li vi da to čestita žena ne osjeća uvredom ako muškarac, pokazavši joj svoj i primivši dokaze njezina interesa, zataji, zaniječe taj interes ne samo pred svijetom nego i pred njom, a zašto? Da sačuva zavratak i da se kroza nj u zgodan čas može natrag povući jer što se otvoreno riječima priznalo nije, ono ne veže. No ja vam kažem da ja nijesam žena koja strpljivo čeka dok ju muž uzdostoji da joj ponudi ruku i srce. I ja u sebi osjećam slobodu da pokažem svoja čuvstva: osjećam svojim pravom zahtijevati od muža da mi riječima nedvoumno potvrdi što je pogledima i vladanjem svojim pokazao i ne dopuštam nikomu da se sa mnom i mojim srcem poigra i našali.

Na to ne nađoh odgovora. Što sam u taj par osjećao, to je bila smjesa najrazličitijih čuvstava: tuga nad razbijenom igračkom, ljutnja na onu koja mi se nesmiljenom rukom satrla ubavu uspomenu na četrnaest ugodno sprovedenih dana. Napokon bješe još najjači gnjev, što mi je ona preotela moje umišljeno pravo i mogućnost da svojom voljom podam našemu poznanstvu legitimne posljedice ili da se na lijep način natrag povučem ako mi osjećaji ne bi bili dosta jaki da bih želio trajnu svezu.

Manje poznate riječi:

guštara – gustiš, šumarak

kolobari – podočnjaci

stranputica – pogrešan put, u prenesenu značenju zabluda

snebivati se – iščuđavati se

dokolica – slobodno vrijeme

pentati - zamuckivati